Meisie ernstig beseer in botsing met bakkie - Maroela Media
Die meisie is per ER24-helikopter hospitaal toe gebring. Foto: ER24
'n Agtjarige meisie van Carletonville aan Gauteng se verre Wes-Rand is Saterdagmiddag ernstig beseer toe 'n bakkie in haar vasgery het terwyl sy op haar fiets in Coronationstraat op haar tuisdorp gery het.
Ineke van Huyssteen, ER24-woordvoerder, sê toe paramedici omstreeks 14:00 op die toneel aankom, het hulle die meisie aangetref waar sy in die straat langs die bakkie gelê het. Haar fiets het enkele meter daarvandaan gelê.
Paramedici het haar eers gestabiliseer en toe met die ER24 Oneplan- mediese helikopter na 'n hospitaal vervoer.
Van Huyssteen sê dis nog onduidelik presies hoe die ongeluk gebeur het, maar die polisie was op die toneel om ondersoek in te stel.